בס"ד

**תמר - אמה של מלכות**

**לפרשת וישב**

**הרב יצחק דור - ראש הישיבה**

בסופה של מגילת רות, מגילת היוחסין של מלכות בית דוד קובע שמואל הנביא לדורות את מעמדה של תמר כמייסדת השושלת של מלך המשיח.

זקני בית לחם אומרים לבועז "ויהי ביתך כבית פרץ אשר **ילדה תמר** ליהודה, מן הזרע אשר יתן ה' לך מן הנערה הזאת". "הנערה הזאת" הלא היא רות, "אמה של מלכות" המקבילה כאן לתמר בפרשתנו.

רות ותמר שתיהן אלמנות, וכתמר אף רות יוזמת את הקשר עם בועז בגורן בלילה ומסכנת בכך את מעמדה.

תמר היוזמת את הקשר עם יהודה מסכנת את חייה ולא רק את מעמדה, ולדורות נקבע במגילת רות כי טוב עשתה. אחרת לא היתה מוזכרת בברכתם של זקני בית לחם ומעשיה היו מוצנעים.

לידתם של פרץ וזרח, התאומים, מזכירים מאוד את הלידה של תאומי רבקה, עשו ויעקב, אבל בצורה של תיקון והשלמה.

יעקב לא הצליח לפרוץ ראשון מן הרחם, וידו אוחזת בעקב עשו. עשו העשוי והשעיר יוצא ראשון ומטביע חותם חזק בהיסטוריה. בעוד יעקב מתחיל את חייו, עשו כבר מקיים ממלכה עם אלופים ומלכים. יעקב עדיין בעקב, בעוד עשו פורץ קדימה.

אצל תמר הענין הפוך, הילד בבטנה הרוצה לצאת ראשון אינו אוחז בעקב אחיו, הוא פשוט מתפרץ ויוצא ועל שם כך נקרא "פרץ", לאחר מכן יוצא אחיו שהיה צריך לצאת ראשון והוא נקרא זרח ע"ש חוט השני הקשור על ידו. תיקון כפול יש כאן למעשה רבקה בלידתה. האחד שהילד צריך לצאת ראשון אכן מצליח בכך. והשני היותר חשוב ועמוק לענ"ד הוא, שגם פרץ וגם זרח אינם עוינים אחד לרעהו, אלא בונים שניהם ביחד את שבט יהודה.

זכתה תמר בשני ילדיה לתיקון מעשה יעקב ועשו.

מרתק לראות גם, שהיא משאירה אצלה את המטה החותמת והפתילים שהם סימני מלכות מובהקים איתם מסתובב יהודה. בעצם יהודה בלי לדעת מעניק לה את סימני המלכות ואומר לה בלי שהתכוון לכך, את תהיי אמה של מלכות. דבריו של יהודה לאחר שתמר מוסרת נפשה ולא מלבינה את פניו, "צדקה ממני" הם ההכרה הראשונה במעמדה ובמעשיה, ההכרה השניה תגיע דורות לאחר מכן אצל רות ובועז "ויהי ביתך כבית פרץ אשר ילדה תמר ליהודה".

**שבת שלום ומבורך!**